ועדת החינוך, התרבות והספורט, כנסת 18, פרוטוקול מספר 9, 2009-05-20 09:00

זבולון אורלב: בוקר טוב, אני מתכבד לפתוח את ישיבת הוועדה.

זבולון אורלב: על סדר היום: עתיד תללי"ם.

זבולון אורלב: תללי"ם היא עמותה שזכתה במכרז לטפל בילדים חולים.

זבולון אורלב: אני רוצה להזכיר לוועדה, בעיקר ששני חבריה חדשים כרגע, ולעדכן את זכרוננו.

זבולון אורלב: התנהל מאבק קשה של למעלה מ-10 שנים בכל מה שקשור בזכויות הלימודים של ילדים חולים.

זבולון אורלב: ילדים חולים יש 2 קבוצות, קבוצה אחת שנמצאת במחלקות ילדים בבתי חולים.

זבולון אורלב: שם הבעיה הוסדרה כבר מלפני כמה שנים, פחות או יותר.

זבולון אורלב: באופן עקרוני היא הוסדרה על ידי כך שנפתחו בתי ספר במחלקות הילדים.

זבולון אורלב: אני לא יודע אם יש סמל מוסד או אין סמל מוסד, בעצם יש סמל מוסד.

זבולון אורלב: מה קורה עם ילדים בבתי חולים שהם לא במחלקות ילדים, עדיין נדמה לי שהבעיה לא פתורה עד הסוף.

זבולון אורלב: או מה קורה עם ילדים שנמצאים במסגרות רפואיות בבתי חולים שאין בו מחלקת ילדים.

זבולון אורלב: הבעיה של מחלקות ילדים פחות או יותר פתורה, אבל זה לא הנושא שלנו היום.

זבולון אורלב: הקבוצה השנייה, חבריי חברי הכנסת, אלה הילדים שמסיבות רפואיות נמצאים בביתם ושוהים בו למעלה מ-21 יום זה החוק.

זבולון אורלב: אני רוצה להזכיר את חבר הכנסת עוזי לנדאו, היום השר, שהוא יזם חוק בכנסת ה-14.

זבולון אורלב: הכנסת לא נתנה לו להעביר את החוק.

זבולון אורלב: החוק עבר בכנסת ה-15 בעת היותי יושב ראש הוועדה נגד הממשלה, היתה התנגדות גדולה מאוד של הממשלה.

זבולון אורלב: כשחזרתי עכשיו לוועדה, אמרתי בוודאי יש כמה נושאים שיותר לא אצטרך לטפל.

זבולון אורלב: והנה אחד המכתבים הראשונים שצנחו על מכתבי, הוא מכתב של תללי"ם, שוב יש בעיות.

זבולון אורלב: כל העניין הזה מופעל במכרז, העמותה זכתה במכרז, אבל המכרז עד 31 בדצמבר.

זבולון אורלב: והנה מ-1 בינואר אין תקציב, כי עדיין לא אישרו את תקציב 2009 ולא יכולים לשלם וכו'.

זבולון אורלב: אמרתי ליהודית, זה כבר עולה על העצבים, תקבעי ישיבה, פעם אחת נעשה סדר בעניין.

זבולון אורלב: בינתיים קיבלתי את המכתב של ד"ר לאה שקד, שנמצאת איתנו, לשר גדעון סער מה-8 במרץ שמצאו פתרון ונחתם הסכם לחודשים ינואר-מאי 2009.

זבולון אורלב: אם נחתם חוזה אני מקווה שגם שולם.

זבולון אורלב: ואמנם הסכומים שולמו.

זבולון אורלב: יחד עם זאת, אני חושב שאסור לנו להסתפק בדבר הזה, הואיל והדבר הזה חוזר ונשנה.

זבולון אורלב: כל פעם יש בעיה, אנחנו רוצים להבין קודם כל מדוע החוזה לא נחתם לאורך שנת לימודים, למרות שיש בעיות של שנות תקציב.

זבולון אורלב: ישנם הרבה מאוד מקרים בשרות המדינה שחוזים נחתמים מעבר לשנת תקציב וגם בתוך מערכת החינוך.

זבולון אורלב: החוזה צריך להיחתם קודם כל מה-1 בספטמבר עד 31 באוגוסט, ולא באופן שנחתם.

זבולון אורלב: שנית, מדוע הסיפור במכרז?

זבולון אורלב: מדוע משרד החינוך והתרבות איננו יכול למצוא את המנגנון שהנושא הזה לא יהיה במכרז?

זבולון אורלב: אני שואל כל שנה תיבחר עמותה אחרת, גוף אחר, מורים אחרים?

זבולון אורלב: אני לא יודע אם זה החוק, אני לא בטוח שזה החוק.

זבולון אורלב: החוק נותן פתרונות אחרים.

זבולון אורלב: למה צריך להפעיל על ידי העמותה, למה לא על ידי משרד החינוך?

זבולון אורלב: אולי נעשה מכרז מי ילמד בבית הספר.

יצחק קדמן: אל להם תתן רעיונות.

זבולון אורלב: לכאורה מה ההבדל?

זבולון אורלב: אולי נעשה מכרז מי ילמד בבתי חולים.

זבולון אורלב: המורים הם מורים של עובדי מדינה.

זבולון אורלב: הוועדה לאורך דרכה לא עשתה מהומות מזה שאת הסיפור הזה מפעילה עמותת תללי"ם כי היא ראוייה לכל ציון לשבח.

זבולון אורלב: היא עושה את זה בצורה מופלאה, הקדימה את המדינה, הקדימה את משרד החינוך, גייסה משאבים עוד לפני שמשרד החינוך העמיד משאבים.

זבולון אורלב: אז מכונה מתוקנת לא כדאי לתקן אותה.

זבולון אורלב: אבל אם יש כל פעם את הבעיות האלה מחדש, אנחנו חוזרים כמעט 10 שנים אחרי שהחוק חוקק, ועדיין הנושא הזה עומד על האבניים, אני חושב שצריך לדעת מה ניתן לעשות.

זבולון אורלב: הדבר השני, הסוגייה של התקנות.

זבולון אורלב: החוק הוא חוק, והחוק קובע כי כל ילד מאושפז בין היתר בביתו מעל 21 יום עקב מחלה מתמשכת, זכאי לחינוך חינם לפי תכנית שיקבע השר בהתייעצות עם הוועדה.

זבולון אורלב: השר לא קבע תכנית בהתייעצות עם הוועדה עד היום הזה.

זבולון אורלב: אין תכנית מאושרת, לגבי תכנית לימודים מה מגיע לילדים.

זבולון אורלב: אנחנו מדברים על חוק שנחקק בשנת 2001, עד רגע זה, עוד מעט 10 שנים, עדיין אין תכנית.

זבולון אורלב: גם בסוגיית בתי חולים שאני לא רוצה לעסוק בהם עדיין, הבעיה לא פתורה, כי גם שם צריך לקבוע כל מיני דברים.

זבולון אורלב: אגב, התכניות היו אמורות להיקבע עד 2005, בגלל שעכשיו עברנו על כל הניירות, חשפנו גם את הסוגייה הזאת.

זבולון אורלב: החוק חוקק ב-2001, אבל לא הופעל ב-2001.

זבולון אורלב: הממשלה באמצעות חוק ההסדרים דחתה משנה לשנה עד שעשינו סוף בוועדה.

זבולון אורלב: נדמה לי בכנסת הקודמת, אגב, לזכותו של חבר הכנסת מלכיאור.

זבולון אורלב: אסור לקחת ממנו שום זכות, צריך לפרגן לו, קיבל את הגיבוי המלא של הוועדה לעניין הזה והחוק הופעל.

זבולון אורלב: החלתו של החוק היתה אמורה להסתיים בתחילת שנת הלימודים.

זבולון אורלב: עם זאת, עקב העדר תכנית והוראות לפי החוק, בינתיים כל המתכונת פועלת כאילו הכל לפני החוק, והואיל ומדובר פה בחוק של זכויות, חוק מעניק זכויות לילד חולה, לכן אנחנו מבקשים על הנושא הזה לדבר עם משרד החינוך והתרבות.

זבולון אורלב: אתן את רשות הדיבור לד"ר יצחק קדמן, מנכ"ל המועצה הלאומית לשלום הילד.

זבולון אורלב: בבקשה.

יצחק קדמן: אני מודה לך שהתחשבת בי, אהיה קצר מאוד.

יצחק קדמן: אני רוצה להקריא לכם קטע קצר מישיבת ועדת החינוך התרבות והספורט של הכנסת מיום 19 במאי 2008, אתמול לפני שנה.

יצחק קדמן: וכך אומרת שלומית עמיחי, מנכ"לית משרד החינוך בישיבה כאמור בדיוק לפני שנה: "אני רוצה לומר את זה באחריות, אנחנו לא יכולים לבצע את החוק כלשונו, לא בפריסה של שנה, גם לא בפריסה של ארבע שנים.

יצחק קדמן: זאת תוספת תקציבית שאין ביכולתנו לעמוד בה, אלא אם כן נקבל תוספת מסומנת מיועדת לנושא.

יצחק קדמן: אם לא נקבל, עדיין חובתנו לקיים את החוק, נציע פריסה אפשרית במידת הרגישות הראוייה" וכדומה.

יצחק קדמן: ..

יצחק קדמן: אומר לה יושב ראש הוועדה לשעבר, חבר הכנסת מלכיאור: "את יודעת מה משמעות של המשפט הזה"?

יצחק קדמן: המשמעות שבאה פה מנכ"לית של משרד חשוב בישראל, ואומרת: קיבלנו החלטה מדעת לא לקיים את חוקי הכנסת".

יצחק קדמן: לכן אני רוצה לשים את הדברים של עמותת תללי"ם שעושה עבודה נפלאה, אבל בקונטקסט היותר נכון שלה.

יצחק קדמן: גם כשעמותת תללי"ם מקבלת את הכסף במועד ולא באיחור, היא איננה מסוגלת ליישם את החוק במלואו.

יצחק קדמן: היא נותנת לילדים מעט שעות.

יצחק קדמן: 6 שעות בשבוע זה לא חוק חינוך חובה, זה לא דומה לכלום.

יצחק קדמן: זה מה שילד אחר לומד ביום.

יצחק קדמן: ילד חולה מקבל בשבוע, זאת לא דרישת החוק, זה לא מילוי חובת החוק.

יצחק קדמן: החוק הזה כפי שאדוני ציין נמצא בצנרת של הכנסת מאז 2001.

יצחק קדמן: היה הרבה זמן להתכונן אליו.

יצחק קדמן: ההשלמה ההדרגתית, אדוני ציין בצדק, הסתיימה בשנה שעברה בתשס"ט.

יצחק קדמן: היא היתה הדרגתית, לא היתה בבת אחת.

יצחק קדמן: ואף על פי כן, למרות שהכנסת קבעה את הדברים בצורה הדרגתית, החוק איננו מיושם.

יצחק קדמן: הוא איננו מיושם בבתי חולים, נפגשנו עם מנהלות בתי הספר של בתי החולים, הם הצביעו לנו שהם גם לא מיישמים אותו כראוי בבתי החולים, ועל אחת כמה וכמה הוא לא מיושם על ידי עמותת תללי"ם, גם בימים שעמותת תללי"ם מקבל את הכסף.

יצחק קדמן: שלא לדבר על זה, אני לא יודע איך האנשים הנפלאים מעמותת תללי"ם מחזיק מעמד, שכל פעם ויש אצלי ערמות של מכתבים, הצילו, מצב חירום, כל שני וחמישי מצב חירום.

יצחק קדמן: אם הם לא שווים ולא עושים את העבודה תפסיקו את ההתכתבות איתם.

יצחק קדמן: אם הם שווים ועושים את העבודה, תנו להם את השקט, לעבוד עם הילדים בשקט כפי שצריך.

יצחק קדמן: הילדים החולים זה לא איזה קבוצה חריגה שעושים להם טובה, הם כמו כל ילד אחר בישראל, החוק מחייב את כולם גם את משרד החינוך להעניק להם חינוך.

יצחק קדמן: מה שקורה היום זה לא חינוך, זה לא חינם, זה לא חובה.

יצחק קדמן: הילדים החולים האלה מקופחים קשות.

יצחק קדמן: רק לשם השקיפות, בימים האלה אנחנו מסיימים הכנת בג"צ נגד משרד החינוך בעניין של אי יישום החוק הזה.

יצחק קדמן: אני מקווה שאולי בלחץ הבג"צ סוף סוף יישמו את החוק גם בין עמותת תללי"ם גם על בתי החולים, כפי שהילדים החולים האלה באמת מגיעה להם.

יצחק קדמן: מה אנחנו מבקשים בשבילם, חינוך כמו לילד אחר בישראל, כלום לא יותר מזה.

זבולון אורלב: תודה רבה.

זבולון אורלב: בבקשה חבר הכנסת נחמן שי.

נחמן שי: אני מבין שמנכ"לית משרד החינוך הרימה ידיים לפני שנה ואמרה היא לא מסוגלת.

נחמן שי: אולי אפשר להבין באיזה היקפים מדובר?

נחמן שי: חסר לי הבסיס האינפורמטיבי.

נחמן שי: מהם הפערים הכספיים שנמצאים?

זבולון אורלב: זה השלב הבא.

זבולון אורלב: מי שתקבל את רשות הדיבור זו ד"ר ליאורה פלד שהיא המנכ"לית של עמותת תללי"ם, וזה בדיוק מה שאת מתבקשת לעשות, קצת לתת סקירה לגבי הנתונים וגם לגבי הפערים.

ליאורה פלד: אנחנו מדברים היום על 2,500 ילדים בשנה, גילאי 3-21 אם הם שייכים לחינוך המיוחד.

ליאורה פלד: חינוך חובה עד 18 בחינוך הרגיל.

ליאורה פלד: זה כל ילד בישראל.

ליאורה פלד: אין מגבילה לתלל"ים בשום מגזר, זאת אומרת, גם אם זה גן חרדי באשדוד וגם אם מחנה פליטים שועפט.

ליאורה פלד: מישהו שיש לו תעודת זהות כחולה יקבל תללי"ם, ואנחנו מגיעים לשם.

ליאורה פלד: כפי שציין ד"ר קדמן, לגבי ההקצאה לא דייקת.

ליאורה פלד: זה 4-6 לילד בכיתה א'-ו', ו-6-8.

ליאורה פלד: ביוני בגלל שאין מספיק כסף, כבר מעכשיו בעצם, וכמות הילדים ברגע נתון כיום עלתה על 1,400, זה יהיה 4 שעות לכיתה א'-ו', ו-6 לכיתות ז'-י"ב.

ליאורה פלד: אני חייבת לומר שהחינוך המיוחד מתנהל מולנו עם כל הלב ובהמון אהבה, אבל עדיין הם לא בעלי הכסף ולא בעלי התקציב, ולא אלה שיכולים להגיד איך לחתום איתנו חוזים.

ליאורה פלד: אני לא יכולה להיכנס לביורוקרטיה, אנחנו לא מצליחים להתמודד איתה.

ליאורה פלד: הדבר הכי נכון לעשות הוא לחתום איתנו חוזה ספטמבר עד אוגוסט, בדיוק כמו מנהל בית ספר במדינת ישראל, וזה בית ספר די גדול 2,500 ילדים בשנה.

ליאורה פלד: אנחנו משלימים לילדים באמצעים של העמותה הרבה מאוד שעות, באמצעות מתנדבים, ובאמצעות בית-ספר וירטואלי שפועל אחר-הצהריים.

ליאורה פלד: אבל המצוקה היא מצוקה אמיתית.

ליאורה פלד: אבל באמת זה פעם אחד בספטמבר כי החוזה אף פעם לא נחתם בספטמבר, ואז אי אפשר להתחיל את השנה.

ליאורה פלד: ילדים חולים יש שמחכים כבר ב-1 בספטמבר חשוב לדעת את זה.

ליאורה פלד: פעם ב-31 לדצמבר, כי אז החוזה של ינואר לא נחתם.

ליאורה פלד: לפעמים אם הכסף מתעכב, אנחנו צריכים לממן, אנחנו משלמים מעל מליון שקלים לחודש משכורות.

ליאורה פלד: אין לנו, אנחנו לא בנק.

ליאורה פלד: אם המדינה לא מעבירה בזמן, והיום יש תיקון 24 לחוק השכר, נסה לא לשלם כשאתה מעסיק פרטי שכר בזמן, כולם יתבעו אותך.

ליאורה פלד: אז אנחנו חייבים לשלם בזמן והכסף לפעמים מתעכב, גם זאת בעיה.

ליאורה פלד: כל הדברים האלה באמת צריכים להיפתר.

ליאורה פלד: אני מניחה שעכשיו כשיש תקציב לשנתיים אולי יקרה משהו טוב גם לעמותת תללי"ם.

ליאורה פלד: אין בעיה לחתום אולי לתקופה ממושכת יותר.

ליאורה פלד: אני בהחלט תומכת בהצעה לשבת ולחשוב על התכנית ולכמה שעות ילד זכאי.

ליאורה פלד: אם ישאלו אותי יש לי מה להגיד בנושא - כמה ראוי שהוא יקבל.

ליאורה פלד: אני בעיקר מבקשת להתחשב בגידול הטבעי של הילדים שלנו.

ליאורה פלד: אי אפשר שלקראת יוני כשאין לנו מספיק תקציב אנחנו נוריד להם את סך הכל השעות.

זבולון אורלב: אני אומר לחברי הכנסת, ביום ראשון בראשית השבוע אני נפגשתי עם שר החינוך ומנכ"ל משרדו.

זבולון אורלב: הנחתי לפניו מסמך שהכינה מירב של כל התקנות שמשרד החינוך חייב להתקין באישור הוועדה.

זבולון אורלב: מדובר בלא מעט.

זבולון אורלב: רק במשרד החינוך, לא תחת אחריות שר החינוך.

זבולון אורלב: יש לו ספריה לאומית ויש השכלה גבוהה.

זבולון אורלב: מדובר בלמעלה מ-12 חוקים שאינם מופעלים במלואם וכנדרש בחוק, או שמעוכבים רק בגלל שאין תקנות.

זבולון אורלב: אתן לך דוגמה, החוק המשלב שרוצה לשלב תלמידים שרוצים יהדות וכדומה, לא מופעל כי אין תקנות, לא הוקמה מועצה, כל מיני דוגמאות נוספות.

זבולון אורלב: הואיל ושר החינוך הוא מהפרלמנטרים המצטיינים של הכנסת, שנינו הגענו להסכמה שמדובר במצב שהוא לא ראוי ואי אפשר להמשיך את המצב הזה.

יעל פרבר: ביקש עד סוף השבוע שיתקינו תקנות.

זבולון אורלב: הוא מכיר את הלשכה המשפטית של הכנסת, הוא לא מכיר את הלשכה המשפטית של משרד החינוך.

זבולון אורלב: עד סוף השבוע לא יהיו תקנות, וגם לא עד סוף שבוע הבא יהיו תקנות.

זבולון אורלב: אבל אם השר יקח על עצמו שכל שבוע תהיה תקנה אחת, גם בזה אני מאוד מקווה.

זבולון אורלב: הוא התחייב, הוא הבטיח, ואני מקבל את זה שהוא דיבר בכנות מלאה כי הוא מבין את העניין הזה, שהמשרד יישם.

זבולון אורלב: לכן אני רוצה לתת אפשרות לשר כרגע, משום שזה גם הגון.

זבולון אורלב: עוד לא מלאו לו ה-100 ימים לאפשר לו לפעול כדי להתקין את התקנות.

זבולון אורלב: מאוד מקווה שאנחנו נוכל לקיים את הדיון המהותי, כמה שעות צריך ללמוד, באיזה היקף צריך ללמוד וכדומה, במסגרת התקנות שצריכות לבוא אלינו.

זבולון אורלב: משרד החינוך בבקשה.

זבולון אורלב: ד"ר לאה שקד.

לאה שקד: אתחיל מהנושא של התקנות.

לאה שקד: רחל תשלים את הנושא של התקציב.

זבולון אורלב: מה זה שח"ם?

לאה שקד: שירותי חינוך מיוחדים.

לאה שקד: אתחיל מהסוף מהנושא של התקנות.

לאה שקד: בישיבה הקודמת עם שלומית עמיחי, הודיעה שלומית עמיחי מייד אחרי הישיבה שאכן למשרד החינוך יש קושי לממן את החוק ללא קבלה של תוספת תקציבית.

לאה שקד: אבל אחר כך היא הודיעה שאנחנו מתחילים את היישום בפריסה של 6 שנים, שהיקף התקציב הדרוש היה 41 מליון שקלים.

זבולון אורלב: 41 מליון בהבשלה מלאה?

נחמן שי: בכל שנה?

לאה שקד: כן, בוודאי בבסיס.

לאה שקד: כבר בשנת הלימודים תשס"ט ניתנה הפעימה הראשונה, שמתוכם 2,9 מליון תוספת לעמותת תללי"ם.

לאה שקד: אני לא זוכרת כרגע את המספרים, אבל משהו כמו 5 כיתות לימוד נוספות לבתי החולים, 2 בפסיכיאטריה ו-3 בבתי החולים הכלליים.

לאה שקד: משרד החינוך כתב את התקנות, אבל מאחר וחלה עלינו חובת היוועצות עם משרד הבריאות, הגשנו את התקנות למשרד הבריאות.

לאה שקד: במשרד הבריאות מסיבות כאלה או אחרות התקנות התעכבו, כזה הגיע לממשלת מעבר נאמר לנו שבממשלת מעבר לא חותמים על התקנות.

זבולון אורלב: אגב, דבר שאיננו נכון.

לאה שקד: אני אומרת את מה שאני יודעת, יכול להיות שהשר בניזרי החליט מסיבותיו הוא להשאיר את העבודה.

לאה שקד: מבחינתנו זה בוודאי לגיטימי.

לאה שקד: אנחנו עכשיו יצרנו מחדש את הקשר עם הלשכה המשפטית של משרד הבריאות כדי להביא את התקנות לידי סיום.

לאה שקד: מבחינת משרד החינוך, התקנות האלה נכתבו, אנחנו מבקשים אישור של השותפים שלנו, וככל שהם יאשרו את זה, בוודאי הליכים מאוד גבוהים.

לאה שקד: באשר לתקינה שרשומה בתקנות.

לאה שקד: התקינה, או לפחות משרד החינוך ומשרד הבריאות לא מפרש את החוק שילד ששוהה בביתו שהוא מצב זמני, יקבל תקן של כיתה כמו בבית ספר, כי הרי זה לא יעלה על הדעת.

לאה שקד: ולכן התקינה אומרת שגן ילדים ובית ספר יסודי זה בן 4 ל-6 שעות שבועיות, כאשר יש גם תוספות אחרות של למידה מרחוק וכו', אבל מבחינת משרד החינוך על פי החוק, וזה רשום בתקנות מ-4 עד 6 שעות בגילאי יסודי ומ-6 עד 8 שעות בעל יסודי.

לאה שקד: למיטב ידיעתנו, אנחנו מטפלים בו זמנית, לא כמה תלמידים.

לאה שקד: ד"ר פלד דיברה על 2,500 תלמידים בשנה, ואנחנו מתקצבים לפי 2,000 תלמידים בו זמנית.

לאה שקד: משמעות הדבר, שאם אני אקח את זה בממוצע של 6 לא רק של 8, 6 או 7, אנחנו אמורים להגיע ל-120 אלף שעות שנתיות.

לאה שקד: הראייה, משרד החינוך באמצעות ועדת הרכישות אישרה את ההתקשרות עם עמותת תללי"ם לכל שנת תקציב 2009, בהיקף של 10 מליון 337,940 שקלים.

לאה שקד: כאשר שני שליש נפל על התקציב של השנה הזאת ושליש ספטמבר-דצמבר.

לאה שקד: למזלנו הרב, מה לעשות, מאחר ואין תקציב למדינה, 2,9 מליון ב-2008 לא נכנס לבסיס, כי זאת היתה התחייבות של שלומית עמיחי להחיל את הפריסה כבר באופן מיידי ולא לדחות את לתש"ע.

לאה שקד: מאחר ואין תקציב למדינה, זה אחד חלקי שתים עשרה של שנת התקציב הקודמת, וכדי לסיים את שנת הלימודים היו חסרים לנו 400 שקלים שאכן המשרד אישר כדי לסיים את שנת הלימודים.

לאה שקד: מהנקודה שתקציב המדינה יאושר ב-2009 אנחנו נכניס את 2,9 מליון החסרים בספטמבר-דצמבר, וב-2010 יש פעימה נוספת שהוגשה לוועדת החינוך של הכנסת, שבכל מה שקשור לתללי"ם מדובר בעוד מליון 600 אלף שקלים.

זבולון אורלב: הוגשה לוועדת החינוך?

לאה שקד: הוגשה לוועדת החינוך בוודאי על ידי שלומית עמיחי.

לאה שקד: תוספת של 41 מליון שקלים.

מירב ישראלי: אבל היא הגישה מסמך שהיא מתחייבת לעשות את זה?

לאה שקד: בפעימה של 6 שנים.

נחמן שי: מה זה פעימה של 6 שנים?

נחמן שי: שתפעילו במהלך 6 שנים עד שתגיעו ל-41 מליון?

נחמן שי: ומה יעשו הילדים האלה, הם יחכו 6 שנים כדי לקבל את הלימודים שלא קיבלו?

נחמן שי: מה זה הקשקוש הזה?

לאה שקד: מבחינת תללי"ם, ואם אנחנו עוסקים בתללי"ם, אנחנו מבחינה זאת בסדר בהלימה לתקנות שעומדים להתפרסם, כאשר אנחנו כרגע בו זמנית תיקצבנו לפי 2000 תלמידים בו זמנית.

לאה שקד: זאת אומרת, שאין מצב אין מצב כרגע על פי מה שאמור להתפרסם בתקנות שילד יושב בביתו והוא לא מקבל את המינימום ההכרחי, אבל יותר ממינימום הכרחי, כי אנחנו לא מתקצבים לפי 4-6 אלא לפי 6 ובעל-יסודי לפי 8.

לאה שקד: בכל הקשור לעמותת תללי"ם, אנחנו אמורים להגיע ל-2,500 תלמידים בו זמנית, שאכן התקציב של תשע"א יכסה אותו בתוספת של מליון 600 אלף שקלים.

מירב ישראלי: יש את העניין המקצועי, מה כתוב בתקנות לגבי מה ילד צריך לקבל.

לאה שקד: אני מסבירה.

לאה שקד: גן ילדים ויסודי בין 4 ל-6 שעות שבועיות, בהנחה שאנחנו מסתכלים כמו בכיתה של חינוך מיוחד.

לאה שקד: ממוצע תלמידים לכיתה לחינוך מיוחד, היא בערך 10 תלמידים בכיתה.

לאה שקד: אם שעות התקן בכיתה רגילה בקהילה זה משהו כמו 30 שעות, אם מחלקים 30 ל-10 זה אומר שכל ילד מביא על גבו לתקן בסיסי משהו כמו שעתיים.

לאה שקד: גם לנו היה ברור ששעתיים בשבוע לילד ששוהה בביתו זה לא מספיק, לכן זה עלה מ-4 עד 6 שעות שבועיות.

לאה שקד: מבחינה פדגוגית יש בזה איזושהי לוגיקה.

זבולון אורלב: אני חייב לומר שאתם יכולים להציע את התקנות.

זבולון אורלב: על-פי החוק התקנות צריכות להגיע לוועדה להיוועצות.

זבולון אורלב: ופירושו של דבר שלא תהיינה אי-הבנות.

זבולון אורלב: כלומר, באופן מעשי.

נחמן שי: היוועצות זה אישור.

זבולון אורלב: באופן מעשי, היוועצות פירושו של אישור.

זבולון אורלב: אני לא מאמין ששר החינוך לא יקבל את העצה של ועדת החינוך.

לאה שקד: רק תרשה לי להשלים, 41 מליון שקלים הנוספים בנויים בדיוק על הלוגיקה הזאת.

זבולון אורלב: כל זה נדון כאשר התקנות יהיו לפנינו.

זבולון אורלב: אנחנו נמצאים היום באמצע מאי.

זבולון אורלב: אנחנו רוצים עד אוגוסט במסגרת דיוני ההערכות לשנה הבאה, אחד הדיונים, או חלקם, לא נקדיש דיון שלם לסוגייה הזאת של יישום חוק חינוך חינם לילדים חולים, במסגרתו צריך להביא את התקנות.

זבולון אורלב: אז נקיים את הדיון לגופו.

זבולון אורלב: אגב, אם צריך להביא את משרד הבריאות נביא את משרד הבריאות.

יהודית גידלי: יש פה נציגה.

יהודית גידלי: גם היום הם כאן, וגם בתקנות בוודאי יהיו.

זבולון אורלב: אם הגיעו להבנה עם משרד הבריאות, זה בסדר.

זבולון אורלב: אבל אם עדיין יש בעיות, תביאו את הצעת התקנות, מה משרד החינוך מציע, איפה זה עומד באותם שלבים, ואז נדון לגופו.

זבולון אורלב: דבר נוסף שאני רוצה לשאול.

זבולון אורלב: הואיל ויש תקציב 2009-2010, אתם מתכוונים לחתום כבר ישירות גם ל-2010?

זבולון אורלב: מה שעומד להיות מאושר עד 14 ביולי, זה 2009 ו-2010 ביחד.

רחל ירום: עוד למדנו איך להתנהל לתקציב דו-שנתי.

רחל ירום: בעיקרון ברגע שיאושר התקציב המשרד יתן את התוספת מתקציבו של 2.9 מליון, המשרד יחתום על התקופה הנותרת.

רחל ירום: לגבי לחתום על שנת לימודים, בעיקרון תקציב המדינה הוא קלנדרי מינואר עד דצמבר.

רחל ירום: בגלל זה המשרד אמור לחתום מינואר עד דצמבר.

זבולון אורלב: כמה זמן את במשרד?

רחל ירום: מספיק שנים.

זבולון אורלב: לא יותר ממני.

זבולון אורלב: אני מודיע לך שכל מה שקשור בהפעלת בית ספר, אין כזה דבר.

זבולון אורלב: מדובר בשנת לימודים ומשרד האוצר מכיר בכך.

זבולון אורלב: אין כזה דבר.

זבולון אורלב: יש הרשאה להתחייב.

רחל ירום: כרגע משרד החינוך לא פועל עם תקציבי הרשאה להתחייב.

רחל ירום: נכון יש מונח כזה ויש מנגנון שקיים.

זבולון אורלב: קודם כל הוא פועל במסגרת מינהל הפיתוח.

רחל ירום: אבל זה בנוי בדרך כלל של בתי ספר - - -

זבולון אורלב: נכון בתקציבים שוטפים.

זבולון אורלב: אבל תראי מה קרה.

זבולון אורלב: קודם הקימו גולם, ועכשיו אומרים הוא גולם.

זבולון אורלב: הרי לכתחילה לא צריך להפעיל באמצעות עמותה.

זבולון אורלב: אם היית שוכרת מורה של עובד מדינה, לא היית אומרת לו, תשמע אתה יש לך שכר עד דצמבר, בינואר נדבר.

זבולון אורלב: למה?

זבולון אורלב: כי הוא כמו כל מורה בכל בית ספר.

זבולון אורלב: את לא אומרת למורה בבית ספר שמלמד, תשמע, אני יכול להבטיח לך שכר עד דצמבר כי אני לא יודעת אם יהיה תקציב מדינה בינואר.

זבולון אורלב: כשהוא נכנס ב-1 לספטמבר הוא נכנס לכל שנת הלימודים.

זבולון אורלב: אז קודם הקמת גולם, עכשיו אתם אומרים תשמע זה גולם, מה אני יכול לעשות.

זבולון אורלב: אי אפשר להחזיק את החבל משתי קצוותיו, מה עוד שבכל זאת מדובר בעמותה שאין לה את המקורות.

זבולון אורלב: חייב להימצא פה הפתרון, והוא פתרון גם חשבי וגם תקציבי.

זבולון אורלב: ואני אומר לך מנסיון, שיש מנגנונים בתוך שרות המדינה לפתור את הנושא הזה.

זבולון אורלב: לדוגמה, בהרשאה להתחייב.

זבולון אורלב: גם לא מדובר פה באיזה סכומים מי יודע מה.

זבולון אורלב: נחמן שי: אבל החשב הכללי בטח לא נותן.

זבולון אורלב: נביא את החשב הכללי לפה, הבאנו אותו כבר כמה פעמים.

רחל ירום: לזכותו ייאמר, אני גם עובדת החשב הכללי, הוא כן נותן מנגנונים.

רחל ירום: צודק כבוד היושב ראש, יש מנגנונים שאפשר לעבוד איתם.

זבולון אורלב: בקשתו היא לקיים דיון במשרד החינוך.

זבולון אורלב: לדעתי, זה דיון שצריך להתקיים אצל המנכ"ל עם החשב, עם החינוך המיוחד כדי למצוא פתרון.

זבולון אורלב: לא לעמוד שוב באותו מצב, לא יכול להיחתם הסכם עם תללי"ם על מחצית שנה, זה לא עולה על הדעת הדבר הזה.

זבולון אורלב: זה פשוט מקומם.

נחמן שי: אמרו שיש 2,500 שהם האוכלוסייה בכלל הארץ, מתחלפים.

נחמן שי: לא הבנתי כמה מקבלים היום, עכשיו, ברגע זה?

ליאורה פלד: 1,400 ברגע זה.

ליאורה פלד: זאת אומרת חלק מהאוכלוסייה בכלל לא מגיעים אליה.

זבולון אורלב: לא, 2,500 הם מתחלפים.

זבולון אורלב: כלומר חודש שהיה בבית הוא חזר ללימודים.

ליאורה פלד: הורדנו את התקינה מ-6 ל-4 ומ-8 ל-6 הם יקבלו - - -

נחמן שי: זאת אומרת הם פרסו את השמיכה אחרת.

לאה שקד: עם כל הכבוד, מאי עוד לא הסתיים, אבל באפריל שילמנו לפי 2,000 תלמידים בו זמנית, שילמנו שעות הוראה.

זבולון אורלב: אז תפקחי עליהם.

לאה שקד: איפה נוצרה הבעיה.

לאה שקד: לא היה לנו מספיק תקציב לחודש אחד שהוא חודש יוני.

לאה שקד: משתמע מהשיח פה כאילו רטרו-אקטיבית מינואר הורדנו את רמת התקינה, לא הורדנו את רמת התקינה.

לאה שקד: עד אפריל התקינה היא לפי 2,00 תלמידים בו זמנית, כך שאין מצב שאיזשהו ילד חלילה חלה עכשיו.

מירב ישראלי: מה זה 6 פעימות שאת מדברת על זה?

לאה שקד: 6 שנים.

מירב ישראלי: מה התווסף כל שנה?

לאה שקד: בשנה הזאת בשנת הלימודים הנוכחית התווסף 2,9 מליון.

לאה שקד: בינואר 2010 עוד מליון ו-600.

זבולון אורלב: עוד מליון ושש מאות.

זבולון אורלב: מה התווסף לילדים?

לאה שקד: התקינה לא תשתנה.

לאה שקד: אנחנו לוקחים בחשבון שמספר התלמידים יעלה.

יואב קריים: חבל מאוד שזה כך.

לאה שקד: אני מקווה לטובת מדינת ישראל - - -

זבולון אורלב: המחוקק לא נתן לכם סמכות לבוא ולומר התקינה לא תשתנה.

זבולון אורלב: אתם צריכים להיוועץ על כך אם התקינה תשתנה או לא תשתנה.

לאה שקד: אני מתנצלת.

לאה שקד: הכוונה היתה שמאחר וצריך להיות מוגן בתקנות, אז כל זמן שהתקנות לא השתנו - -

זבולון אורלב: קיבלנו.

זבולון אורלב: בסדר גמור.

נחמן שי: אבל אמרו 41 מליון שקלים לשנה?

לאה שקד: אני אסביר.

לאה שקד: הכסף הגדול שהצמיחה יותר גדולה היא של התקינה בתוך בתי החולים, דווקא מבחינה הזאת תללי"ם מתוך הבנה שהילדים יושבים בבית והטיפול הוא אחד לאחד.

לאה שקד: בעוד שבבתי חולים לפעמים צופפנו את האוכלוסייה.

לאה שקד: הכסף הגדול שאנחנו מדברים עליו של 41 מליון שקלים, הוא דווקא לתוך בתי החולים, גם הוקמו בתי חולים חדשים שזה בעצם התקציב הגדול.

זבולון אורלב: יש היום בתי חולים עם מחלקות ילדים שעדיין לא מכוסים על פי החוק?

לאה שקד: כן.

לאה שקד: זה בית חולים ליכטנשטיין, שהוא בסמוך למשרד החינוך ביד אליהו.

לאה שקד: עכשיו אנחנו נכנסים בתקציב שנקבל כרגע לפתיחת שנת הלימודים תש"ע עם כיתה אחת, בעבר הם טיפול רק באנשים מבוגרים מאוד.

לאה שקד: אגב, זה בית חולים פרטי.

לאה שקד: אנחנו אמורים לתקצב בתש"ע שלושה בתי חולים חדשים.

לאה שקד: משרד הבריאות עשה פיילוט, מה שנקרא בתי חולים פרטיים לילדים סיעודיים מונשמים.

לאה שקד: הם הגיעו למסקנה שילדים מאוד פגועים שמגיעים לבתי החולים תוחלת החיים שלהם בבתי חולים היא נמוכה יותר, כי הם מגיעים עם דבר אחד ונדבקים מדברים אחרים.

לאה שקד: יש פיילוט שמוביל כרגע "עלי-נגב", על פי החלטת הממשלה יש שם בית ספר, הקמנו במקביל, ומימנו גם את הבינוי של בית החולים בתוך עלי-נגב.

לאה שקד: בשנה הבאה הפיילוט הזה מתרחב ל"עלה ירושלים".

זבולון אורלב: "עלי נגב" זה ילדים עם פיגור שכלי.

לאה שקד: במקביל בנו בית חולים לילדים בתוך הכפר.

זבולון אורלב: אני רוצה לסכם את הדיון.

זבולון אורלב: הוועדה הצטערה לחזור ולהיוודע שעדיין חוק חינוך חינם לילדים בישראל איננו מיושם, ואף התקנות שהיו שצריכות לבוא להיוועצות עם ועדת החינוך והתרבות, טרם הגיעו.

זבולון אורלב: יו"ר נפגש עם השר והמנכ"ל, הוא ביקש לזרז ככל האפשר את השלמת התקנות והבאתן להיוועצות בוועדה.

זבולון אורלב: הוועדה קיבלה דיווח שבינתיים משרד החינוך מצא פתרונות להשלים את הדרוש לעמותת תללי"ם לשנת הלימודים תשס"ט.

זבולון אורלב: ועם אישור תקציב המדינה לשנת 2009-2010 ייחתם החוזה לתקופה זו.

זבולון אורלב: הוועדה מבקשת שהתקיים דיון במשרד החינוך ברמת המנכ"ל על מנת להסדיר שהחוזה יהיה חוזה לאורך שנת לימודים ולא לאורך שנת תקציב.

זבולון אורלב: הוועדה תקיים דיון מעקב בנושא זה במסגרת דיוני היערכות בשנת הלימודים תשע"א, ומצפה שבמסגרת יביא משרד החינוך את התקנות להיוועצות.

זבולון אורלב: תודה רבה לכולם.

זבולון אורלב: הישיבה נעולה.